Broj: 711-I-1380-M-96/19-02-11

Zagreb, 26. lipnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ivane Marković, gradonačelnice Grada Supetra, za davanjem mišljenja Povjerenstva,** na 54. sjednici, održanoj 26. lipnja 2019.g. daje sljedeće:

**MIŠLJENJE**

**Dužnosnica Ivana Marković, gradonačelnica Grada Supetra, može od građanske inicijative „Fond za druge“ primiti nagradu u obliku ulične kocke, kao priznanje za svoje djelovanje, međutim ne može primiti novčanu nagradu jer bi isto predstavljalo povredu članka 11. stavka 4. ZSSI-a, niti smije odrediti kome će se navedeni novčani iznos dodijeliti, jer bi isto predstavljalo raspolaganje istim novčanim iznosom.**

Obrazloženje

Zahtjev za davanjem mišljenja Povjerenstva podnijela je Ivana Marković, gradonačelnica Grada Supetra. U knjigama ulazne pošte zahtjev je zaprimljen pod poslovnim brojem: 711-U-2423-M-96/19-01-2 dana 24. lipnja 2019.g., povodom kojeg se vodi predmet broj M-96/19.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da je Ivana Marković obnašala dužnost gradonačelnice Grada Supetra u mandatu 2013.-2017. te da navedenu dužnost obnaša i u aktualnom mandatu 2017.-2021.g.

Stoga je i Ivana Marković, povodom obnašanja navedene dužnosti, obvezna postupati sukladno odredbama ZSSI-a.

 Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu za davanjem mišljenja navodi kako joj udruga Fond za druge namjerava uručiti nagradu koja se već treću godinu za redom dodjeljuje građanima i građankama zaslužnim za bolje društvo. Nagrada se sastoji od "ulične kocke" (kaldrme), simbola pučke pobune i protesta s ugraviranim imenima dobitnika/dobitnice i od novčanih sredstava koja ove godine iznose 7.500 kuna, a dodjela će se održati 26. lipnja 2019.g. Dužnosnica ističe kako novčani nagradu neće primiti ali traži mišljenje Povjerenstva smije li je predati nekome drugome (udruzi ili zaslužnom pojedincu), što je inače i uobičajeno kod primatelja nagrade ili da sama Udruga nekome raspodjeli iznos.

Uvidom u javno dostupne podatke Povjerenstvo je utvrdilo kako je inicijativa Fond za druge s radom započela u svibnju 2017.g. te da obuhvaća nekoliko projekata koji su razvijeni u suradnji s partnerima iz Hrvatske i inozemstva. Jadan od projekata je i Nagrada građana i građanki Grada Zagreba Nada Dimić. Nagrada Nada Dimić sastoji se od kamene kocke, kakvima su popločane gradske ulice, simbolizira pobunu protiv diskriminacije, eksploatacije i nepravde budući ih se u povijesti koristilo kao ‘ulične projektile’ u obračunu s represivnom sustavima. Drugi je dio nagrade novčani, a dobitnici ga, ako žele, mogu proslijediti nekoj drugoj, mlađoj grupi ili pojedincu u kojima prepoznaju umjetničke i društvene vrijednosti koje i sami zastupaju.

Člankom 11. stavkom 2. ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja. Stavkom 4. istog članka propisano je da **dužnosnik ne smije primiti dar iz stavka 3. kada je on u novcu, bez obzira na iznos** te vrijednosnicu i dragocjenu kovinu.

S obzirom na gore citirane odredbe članka 11. ZSSI-a, dužnosnica Ivana Marković može od građanske inicijative „Fond za druge“ primiti nagradu u obliku ulične kocke, kao priznanje za svoje djelovanje, ali ne može primiti novčanu nagradu jer bi isto predstavljalo povredu članka 11. stavka 4. ZSSI-a. Dužnosnica također ne može odrediti da se navedeni novčani iznos uruči drugoj osobi jer bi isto predstavljalo raspolaganje novčanim iznosom, već isto mora prepustiti „Fondu za druge“.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Ivana Marković, elektroničkom dostavom
2. Objava na internetskoj stranici Povjerenstva
3. Pismohrana